钦定古今图书集成/明伦汇编/氏族典/第117卷 > 《廖用贤尚友录》 > 陈咸
## 钦定古今图书集成/明伦汇编/氏族典/第117卷 > 《廖用贤尚友录》 > 陈咸

按《汉书陈万年传》：“万年子咸，字子康，年十八，以万年
任为郎。有异材，抗直数言事，刺讥近臣，书数十上，迁
为左曹。万年尝病，召咸教戒于床下，语至半夜，咸睡，
头触屏风，万年大怒，欲杖之，曰：‘乃公教戒汝，汝反睡，
不听吾言，何也’？咸叩头谢曰：‘具晓所言大要，教咸谄
也’。”万年迺不复言。万年死后，元帝擢咸为御史中丞。
是时，中书令石显用事颛权，咸颇言显短。显等恨之，
白奏“咸漏泄省中语”，下狱，掠治减死，髡为城旦，因废。
成帝初即位，大将军王凤以咸前指言石显有忠直
节，奏请咸补长史。迁冀州刺史，奉使称意，征为谏大
夫。复出为楚内史、北海、东郡太守。坐为京兆尹王章
所荐，章诛，咸免官。起家复为南阳太守，所居以杀伐
立威，后竟征入为少府，与翟方进有隙。方进为丞相奏“咸前为郡守，所在残酷，不宜处位。”咸坐免。顷之，红
阳侯立举咸方正为光禄大夫、给事中，方进复奏免
之。后数年，立有罪就国，方进奏归咸故郡，以忧死。